Αποτίμηση και ανασχεδιασμός υφισταμένου κτιρίου οπλισμένου σκυροδέματος με Ανελαστική Στατική Ανάλυση:
Creators: name: Αναστασιάδου, Κωνσταντίνα Ιωάννη
Publisher: name: Aristotle University of Thessaloniki
Year: 2010
Subjects: Αποτίμηση
Ανασχεδιασμός
Ανελαστική στατική ανάλυση
Seismic assessment
Seismic rehabilitation
Non linear static pushover analysis

description: Αντικείμενο της παρούσας εργασίας είναι η αποτίμηση και ο ανασχεδιασμός ενός υφισταμένου κτιρίου από οπλισμένο σκυρόδεμα, και συγκεκριμένα της πτέρυγας VI του Πειραματικού Σχολείου Θεσσαλονίκης, εφαρμόζοντας Ανελαστική Στατική Ανάλυση σύμφωνα με τις αντίστοιχες διατάξεις του ΚΑΝΕΠΕ. Πρόκειται για έναν πλαισιακό φορέα που αποτελείται από υπόγειο, ισόγειο και δύο ορόφους. Η αρχική μελέτη εκπονήθηκε από τον αρχιτέκτονα Δ. Πικιώνη το 1935, όμως το κτίριο κατασκευάσθηκε μετά το 1961 με βάση την παλιά αρχιτεκτονική μελέτη, αλλά με νέα στατική μελέτη που συντάχθηκε το 1961, δύο χρόνια μετά την έναρξη ισχύος του πρώτου Ελληνικού Αντισεισμικού Κανονισμού του 1959. Καταρχάς, παρουσιάζονται οι βασικές αρχές αποτίμησης και ανασχεδιασμού σύμφωνα με τον ΚΑΝΕΠΕ και γίνεται σύντομος σχολιασμός της γενικότερης φιλοσοφίας του κανονισμού, που στηρίζεται στην ιδέα του σχεδιασμού με βάση την επιτελεστικότητα (Performance Based Design). Πιο συγκεκριμένα, γίνεται αναφορά στο είδος και τους τρόπους συλλογής των απαιτούμενων στοιχείων και πληροφοριών που αφορούν στο υπό μελέτη δόμημα, το εύρος και η ακρίβεια των οποίων καθορίζουν τη λεγόμενη «Στάθμη Αξιοπιστίας Δεδομένων» (Σ.Α.Δ.). Κατόπιν παρατίθενται οι στρατηγικές και οι τύποι δομητικών επεμβάσεων με τα αντίστοιχα κριτήρια επιλογής. Επίσης, παρατίθενται οι διατιθέμενες μέθοδοι ανάλυσης του δομήματος πριν και μετά την επέμβαση, ενώ η ανελαστική στατική ανάλυση, όπως προβλέπεται στον ΚΑΝΕΠΕ, παρουσιάζεται διεξοδικά. Τέλος, γίνεται αναφορά στην όλη λογική ελέγχου των οριακών καταστάσεων βάσει των αντίστοιχων κριτηρίων αποδοχής, καθώς και στις αντίστοιχες διατάξεις που σχετίζονται με τη διασφάλιση ποιότητας και τη σωστή συντήρηση των επεμβάσεων. Κατόπιν, γίνεται λεπτομερής περιγραφή του εξεταζόμενου κτιρίου, όσο και του προσομοιώματός του στο πρόγραμμα SAP2000. Ιδιαίτερη έμφαση δίνεται στην προσομοίωση της ανελαστικής συμπεριφοράς των κρίσιμων διατομών των δομικών στοιχείων. Ακολουθεί η ανάλυση του εν λόγω κτιρίου με την ανελαστική στατική μέθοδο του ΚΑΝΕΠΕ, προκειμένου να γίνει η αποτίμηση της φέρουσας ικανότητάς του για δύο στόχους σχεδιασμού, Α1 και Β1, που αντιστοιχούν στις στάθμες επιτελεστικότητας «Άμεση Χρήση» και «Προστασία Ζωής», για σεισμική δράση με πιθανότητα υπέρβασης 10% σε 50 έτη. Τα αποτελέσματα που προκύπτουν στη δεύτερη περίπτωση καταδεικνύουν απαίτηση ενίσχυσης ορισμένων βραχέων δοκών του κτιρίου, με στόχο την αύξηση της διατμητικής αντοχής τους. Για τον σκοπό αυτόν, επιλέγεται η ενίσχυσή τους με τοποθέτηση υαλονήματος σε όλο το μήκος τους. Αντιθέτως, τα αποτελέσματα που προκύπτουν στην πρώτη περίπτωση «μαρτυρούν» ανεπάρκεια των περισσοτέρων δομικών στοιχείων του κτιρίου, χωρίς ωστόσο η παρούσα εργασία να πραγματεύεται τον ανασχεδιασμό του κτιρίου έναντι του συγκεκριμένου στόχου. Όλα τα δεδομένα, οι παραδοχές και τα αποτελέσματα της ανάλυσης τόσο κατά το στάδιο της αποτίμησης, όσο και του ανασχεδιασμού, παρουσιάζονται και σχολιάζονται λεπτομερώς. Τέλος, τα αποτελέσματα που προκύπτουν στην συγκεκριμένη εργασία συγκρίνονται με τα αντίστοιχα που προέκυψαν από την εκπόνηση, με βάση τις υπόλοιπες μεθόδους που προβλέπονται στον ΚΑΝΕΠΕ, τριών άλλων εργασιών στα πλαίσια του ΜΠΣ ΑΣΤΕ. Επίσης, αναφέρονται και κάποια χρήσιμα συμπεράσματα που αφορούν στην Ανελαστική Στατική Ανάλυση και προέκυψαν κατά την εφαρμογή της στην πράξη.